En 23-årig mand fra er ved retten i Aalborg blevet idømt et år og seks måneders fængsel for røveri og røveriforsøg.

Røverierne skete den 26 februar. Her forsøgte den 23-årige mand først at røve en dagligvareforretning i Hornum. - Han går ind i forretningen og siger til ekspedienten, at hun skal "tømme kassen". Herefter hiver han op sin trøje og viser en genstand, der ligner en pistol. Det har siden vist sig, at være en gaspistol, siger Torben Kauffmann fra Nordjyllands Politi til TV2 Nord. Ekspedienten i Hornum skulle, i ren forskrækkelse, være trådt væk fra kassen, hvilket fik den 23-årige mand til at flygte fra stedet uden penge. Et kvarter senere prøvede manden igen. Denne gang i en dagligvareforretning i Overlade. Her lykkedes det den 23-årige mand at få udleveret et beløb lige under 10.000 kroner. 10 minutter efter røveriet blev manden dog pågrebet af politiet, og han har været varetægtsfængslet lige siden. Ankede dommen Den 23-årige mand er tidligere straffet, og ved retten i Aalborg forklarede han, at han havde købt hash i fængslet, og derfor havde brug for penge, for at tilbagebetale en gæld. Der gik kun otte dage fra den 23-årige mand var blevet løsladt, til han begik røverierne i Hornum og Overlade. Selv om manden erkendte røveri og røveriforsøg, så ankede han dommen, da han mente straffen på 1 år og seks måneder var for hård. Den 23-årige er fortsat varetægtsfængslet.